पहिले दैनिक गुजारा चलाउन कठिन हुने करिडोर क्षेत्रका सर्वसाधारण अहिले व्यवसायी भएका छन् । जिल्लाका पुराना बजारमा भन्दा करिडोर बनेपछि बसेका नयाँ र सडकछेउमा बढी व्यापार हुन थालेको व्यापारीहरू बताउँछन् । करिडोरको ट्र्याक खुलेसँगै यस क्षेत्रमा रोजगारीको सम्भावना देखेर विदेश जाने र रोजगारीका लागि सहर धाउने गाउँमै फर्किन थालेका छन् । व्यावसायिक रूपमा गाई, बाख्रापालन, कुखुरापालन, तरकारी खेती गर्ने बढेका छन् । ‘गाउँमै सडकको पहुँचले रोजगारीका धेरै सम्भावना खुलेको छ,’ जैमिनी ७ जैदीका विष्णुराज पौडेलले भने, ‘अहिले धेरैलाई आफ्नै ठाउँमा केही काम गरौँ भन्ने सोच जागेको छ ।’ यातायातको सुविधाले कच्चा पदार्थ र तयारी वस्तु ढुवानीसमेत सहज भएको छ ।
